পুঁজিবাদ যেমন তার বিশ্বব্যাপী দাপট ও শোষন প্রক্রিয়া চালু রাখতে বহুজাতিক কোম্পানীর রূপ ধরেছে তেমন অভিন্ন কৌশল সাম্রাজ্যবাদেরও। আগ্রাসী সাম্রাজ্যবাদ এখন পূজিবাদী বিশ্বের বহুজাতিক প্রজেক্ট। সে বহুজাতিক সাম্রাজ্যবাদেরই প্রকান্ড চর্চা চলছে ইরাক ও আফগানিস্তানে। ইরাক ও আফগানিস্তান দখলের চেষ্টা এই প্রথম নয়, অতীতেও হয়েছে। হামলা করেছিল এক সময়ের প্রধান সাম্রাজ্যবাদী শক্তি ব্রিটেন। আফগানিস্তানে দুই দুই বার হামলা করে ভয়ানক ভাবে পরাস্ত হয়েছিল। হামলা করেছিল প্রকান্ড সাম্রাজ্যবাদী শক্তি সোভিয়েত রাশিয়াও। আফগানিস্তানে প্রায় দশ বছর চেষ্টা করেও রাশিয়া ব্যর্থ হয়েছে। এ ব্যর্থতার ভারে সোভিয়েত রাশিয়া নিজেই খান খান হয়ে গেছে। প্রায় নব্বই বছর আগে ব্রিটিশ বাহিনী ইরাক দখল করেছিল। কিন্তু ধরে রাখার সামর্থ ছিল না বলে হটে আসতে বাধ্য হয়েছিল।